NaiveNeuron/SloPal huggingface dataset:
Kalivoda, Peter, poslanec NR SR (2024-02-21):
Ďakujem pekne, pán predseda. Pán kolega Bužo, musím oceniť, že ste vo svojej, vo svojom vystúpení neskĺzli do takých primitívnych útokov na prezidentského kandidáta Petra Pellegriniho, ako to robia vaši kolegovia. Myslím do jedného do nohy doteraz, ako tu od rána sedím, takže toto oceňujem. A k tým, k tomu, čo ste povedali, konkrétne tak nejaké dve, tri veci ma celkom zaujali. No v prvom rade, vaša, vaše hnutie materské, ktorého ste súčasťou, bolo súčasťou vládnej koalície, kedy mala táto vládna koalícia dokonca ústavnú väčšinu. Prečo tento zákon nepresadili vtedy? Pýtajte sa a možno sa dozviete zaujímavé veci. Potom ma zaujala podpora nájomného bývania. Nuž, to je ďalší moment, kedy, kedy túto vec riešila koalícia vaša, respektíve viem, že vy ste vtedy neboli, ale hnutie, ktoré, za ktoré dnes sedíte v parlamente, bolo súčasťou tejto koalície. A ako s tými bytmi nájomnými postúpili? No, vidíme to všetci. Myslím si, že neni postavený ešte ani jeden. Takže tiež by som vám možno odporúčal pýtať sa, pýtať sa vašich kolegov. No a taký tretí, tretí pojem, ktorý bol veľmi zaujímavý a ktorý teda ja, s ktorým ja musím súhlasiť, je potieranie východo, rozdiel medzi východom a západom našej krajiny. No a to vám dám taký, takú možno zaujímavú myšlienku, práve náš prezidentský kandidát Peter Pellegrini má takú, taký, jeden z takých svojich hlavných life motívov, že človek nemôže byť potrestaný tým, kde sa narodil. Tam musí mať každý právo a možnosť prežiť ten život tak, ako ho chce prežiť podľa svojich zásluh a podľa toho, ako sa snaží. Takže v tomto tiež s vami súhlasím a možno keď budete zvažovať pri prezidentských voľbách, koho voliť, tak možno aj toto bude jeden z momentov, ktorý vás bude môcť presvedčiť. Ďakujem pekne. (Potlesk.)
Galek, Karol, poslanec NR SR (2017-05-12):
Vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajcu k návrhu poslanca Národnej rady Slovenskej republiky Alojza Baránika na vydanie zákona, ktorým sa mení zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov (tlač 530). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na to, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom do 32 dní. Pán predsedajúci, otvorte, prosím, všeobecnú rozpravu.
Blanár, Juraj, poslanec NR SR (2015-04-17):
Ďakujem vám všetkým za príspevky. Paľo Hrušovský, ako ty fakt veríš tomu, že pán Matovič hovoril len o tomto? On tu vyslovene hovoril o predsedovi vlády, že je zločinec. Akokoľvek to budeš krútiť, to nie je tak. A keď hovoríš, že som mimo. Som mimo aj pri tom, čo som povedal o vašom bývalom generálnom riaditeľovi Pavlovi Pavláskovi? (Reakcia z pléna) No, to som teda poriadne mimo. Namiesto toho, aby ste ho potiahli, aby ste mu ukázali, že naozaj sa dokázal postaviť vtedy, kedy trebalo, tak ste ho dali kdesi úplne mimo. Ja som hovoril ako príklad o kúpeľni a dúfam, že si to aj tak pochopil. Pán poslanec Zajac, pán poslanec Brocka, pozrite si, prosím vás, lepšie, kedy som ja pôsobil vo Váhostave. Vtedy sa nechyrovalo o nových majiteľoch. Vtedy to bola poctivá firma, kde robil generálneho riaditeľa (výkriky z pléna), kde robil generálneho riaditeľa Vojtech Belčák. A to, keď poviete dneska v stavebnej brandži, tak to znie hrdo. Ja si to vážim a som rád. To, čo sa dialo potom, s tým ja nemám nič spoločné. Pani Šípošová, ja som pána Hrušovského... (Reakcie z pléna. Prerušenie vystúpenia predsedajúcou.)
Tkáčová, Jarmila, poslankyňa NR SR (2010-11-04):
Ďakujem za slovo, pán predsedajúci. Pán kolega Burian, hovoríte o chamtivosti, ja som si stále myslela, že ako dôvod je kríza, ja som si stále myslela, že dôvod krízy bol zákon, ktorý prijal alebo nechal schváliť prezident Clinton. Totižto v roku 1933 kongres vydal tzv. gle steagall act, ktorý zásadne zreformoval finančné trhy a vychádzal z toho, že ku kríze prispeli komerčné banky, ktoré sa púšťali do stále riskantnejších operácií, čiže nastavil určitú úroveň znesiteľného rizika. V roku 1999 Clinton túto bariéru zrušil, pretože jeho názor ako demokrata, ako socialistu bolo, že nárok na bývanie má oveľa širší okruh ľudí ako si to môže dovoliť. Čiže ak hovoríme o chamtivosti, tak o chamtivosti politikov, ktorí bažia po popularite a ktorí bažia po moci, to po prvé. A po druhé, stále hovoríte, že zaplatia občania, no samozrejme, že to zaplatia občania, a to občania Slovenska, pretože tu neprídu ani Marťania a nezaplatia to ani Gréci. A vždy, keď ste sa zamiešali do bánk, tak to zaplatili občania. Ja vám uvediem príklad z vášho volebného obdobia, ste priniesli pozmeňujúci návrh pri zavedení eura, aby za vklad mincí do bánk bolo moratórium na platenie poplatkov. V momente, keď toto moratórium skončilo banky do mesiaca, do dvoch svorne poplatky zdvihli a toto sucho počas moratória si zahojili. Takže kto to zaplatil? Zaplatili to občania a nielen tí, ktorí majú účty v bankách, ale aj tí, ktorí si berú úvery a aj tí najchudobnejší, ktorí si kupujú služby a výrobky, pretože poplatky za bankové služby a úroky sú súčasťou nákladov.
Muňko, Dušan, poslanec NR SR (2017-09-06):
Pán predsedajúci, v rozprave vystúpili traja poslanci, nepodali žiadny pozmeňovací návrh. Preto, pán predsedajúci, dajte hlasovať podľa § 73 ods. 3 písm. c), aby zákon bol po... pre... po... prerokovaný v druhom čítaní.
Plaváková, Lucia, poslankyňa NR SR (2023-12-18):
Ďakujem veľmi pekne za slovo aj pani poslankyni Števulovej za tento príspevok. Ja by som v krátkosti ešte k tomu ministerstvu novému. Veľakrát tu odznelo teda potreba konsolidácie verejných financií, čo ide trošku v rozpore s vytváraním novej inštitúcie. A možno by sme sa mali pozrieť aj na fungovanie existujúcich inštitúcií a že či by nebolo dobré najprv zabezpečiť ich riadne financovanie predtým, než vytvárame novú inštitúciu. Lebo viacerí ste asi sedeli na výboroch a počúvali k rozpočtu zástupcov rôznych inštitúcií, ktorí teda majú množstvo problémov so zabezpečením chodu. Napríklad dnes sme na ústavnoprávnom výbore mali zástupcov Súdnej rady, kde som normálne pri tom, ako som ich počúvala, mala pocit, že sa mi tá Súdna rada rozpadá pred očami, že im vypadávajú okná, nemajú dosť ľudí a nemajú teda zabezpečený riadny chod. Áno, vypadávajú im okná. No a v takejto situácii my ideme vytvárať novú zbytočnú inštitúciu, len preto, aby bola naplnená nejaká koaličná dohoda, a to teda v tom skrátenom legislatívnom konaní, ako tu už viackrát odznelo, v rozpore so zákonom. Veľa sme tu diskutovali o tom, aké sú teda tie dôvody skráteného legislatívneho konania v súlade so zákonom, ktoré nie sú naplnené, ale ja som dnes s pánom predsedajúcim, s pánom Dankom bola v televíznej diskusii, a keď sme sa tejto téme venovali, tak on jednoducho skonštatoval, že oni vyhrali voľby a môžu si predkladať, čo chcú. No tak áno, môžu si predkladať, čo chcú, ale bolo by fajn, keby to bolo v súlade so zákonom, lebo ten naozaj platí pre všetkých, aj pre tých, kto vyhrajú voľby. Ďakujem veľmi pekne. (Potlesk.)
Sulík, Richard, predseda NR SR (2011-02-02):
Hlasujte, prosím, teraz. (Hlasovanie.) Zo 144 poslancov hlasovalo 78 za, 65 proti, 1 sa zdržal. Konštatujem, že Národná rada po opätovnom prerokovaní schválila novelu zákona č. 270/1995 Z. z. o štátnom jazyku, vrátenú prezidentom Slovenskej republiky. Ďalej budeme hlasovať v druhom čítaní o zákone z 9. decembra 2010, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 205). Prosím spoločného spravodajcu poslanca Viliama Novotného, aby hlasovanie uvádzal. Nech sa páči.
P. Paška, predseda NR SR: (2008-02-06):
(Hlasovanie.) 136 prítomných, 116 za, 19 sa zdržalo, 1 nehlasoval. Konštatujem, že sme návrh zákona postúpili do druhého čítania.
Šeliga, Juraj, podpredseda NR SR (2020-09-23):
Dobre, páni, teraz, a dámy, samozrejme, je možnosť prihlásiť sa do rozpravy ústne, ak niekto chcete. Pán poslanec Mazurek ako jediný, ale ešte, pardon, pred vami chcel vystúpiť pán navrhovateľ. (Reakcia navrhovateľa.) Nie? Tak nech sa páči.
P. Hrušovský, predseda NR SR: (2004-10-26):
(Hlasovanie.) 139 prítomných, 137 za, 2 sa zdržali. Návrhy sme schválili. Prosím ďalší návrh. A. Ivanko, poslanec: Áno, pán predseda. Hlasovali sme o všetkých pozmeňujúcich a doplňujúcich návrhoch zo spoločnej správy. Mám odporúčanie gestorského výboru na postúpenie zákona do tretieho čítania.
Laššáková, Jana, podpredsedníčka NR SR (2012-09-21):
Na vystúpenie pána poslanca s faktickými poznámkami pán poslanec Osuský, Martvoň, Baška. Končím možnosť prihlásiť sa s faktickými poznámkami. Pán poslanec Osuský, nech sa páči.
Jurinová, Erika, podpredsedníčka NR SR (2014-11-09):
Ďakujeme. Pán poslanec Viskupič s procedurálnym návrhom.
Viskupič, Jozef, poslanec NR SR (2014-02-05):
Ďakujem. Kolegyne, kolegovia, milý Štefan, ja som z tejto debaty naozaj smutný. Ako už som zažil hocičo v tomto parlamente za to krátke obdobie, čo sme tu, ale proste ja mám z dnešného popoludnia dojem, že sa tu proste, a dovoľte mi tú politologickú odbočku, že sa tu deje debata, ktorú môžeme označiť márnosť nad márnosť. Si predstav – aj predkladateľ, aj Štefan –, že sa tu bývalý SaS-kár mláti so súčasným SaS-károm. Majú výhrady k návrhu a podľa mňa tento návrh prejde, iba ak bude tu 76 rúk a za ňu vyletí. Ja rozumiem aj vašej snahe, keby som mal ísť vecne k tomu zákonu, že možno ste sa rozhodli vo vašej politickej strane, že téma detí je dôležitá, a preto aj tá legislatívna smršť, ktorá ide na tému detí, ale skúsme si uvedomiť, myslím, že to tu hovorila pani poslankyňa Žitňanská pri inej príležitosti, že tu sa robí politika, a ja mám teda pocit, že teraz tú politiku robíme hrozne zle. Jeden jediný návrh alebo jeden jediný komentár sme nedostali z protistrany, od tých, od ktorých by mohli tieto návrhy prechádzať, a nemyslím si, že v alternatíve voči vládnutiu, ktorú by sme mali reprezentovať, robíme teraz dobre. Ďakujem.
Kapuš, Michal, poslanec NR SR (2024-06-26):
Ďakujem pekne. Vážený pán kolega Krúpa, 2020 – 2023 vám nevadilo nič, ani čurillovci, ani Lipšic, ani vaša pani kolegyňa Kolíková, keď mala kšefty so svojou rodinou, to vám nevadilo. Teraz vám vadí všetko. A keď závidíte Tiborovi Gašparovi auto a kanceláriu, Tibor, ja ti to doprajem, aby si tú kanceláriu a to auto mal.
Ďuriš Nicholsonová, Lucia, podpredsedníčka NR SR (2017-02-02):
Pán poslanec Viskupič, nech sa páči.
T. Rosová, poslankyňa: (2009-04-23):
Ale prečo si myslím, že tento zákon je principiálne správny? Preto, lebo napĺňa predstavu o odborom vzdelávaní, ktorú sme aj my sformulovali v našom programe a to je predstava, že za vzdelanie je zodpovedný iste štát, ale pokiaľ ide o výcvik, stále väčšia miera zodpovednosti by mala byť prenášaná na podnikateľské subjekty. To, čo je ďalej pozitívne, je, že sa aj takouto legislatívnou formou do celého procesu omnoho viac a záväznejšie vťahujú aj regióny, teda regionálne samosprávy. No napriek tejto podpore mám jednu zásadnú výhradu. Týka sa toho, o čom hovoril už aj môj predrečník, a to je neštátny fond rozvoja odborného vzdelávania a prípravy, ktorý sa týmto zákonom zakladá. Ja som presvedčená, že ak má takýto fond existovať, nie je dôvod zakladať ho zákonom. Myslím si, že ak má existovať a ak má efektívne fungovať, tak ho môžu zamestnávateľské subjekty založiť pokojne aj bez zákona. A prečo si myslím, že tak by to bolo efektívnejšie? Preto, lebo ak budú niesť zodpovednosť za financovanie aj prevádzkových nákladov, platu riaditeľa, zamestnancov fondu, ako zakladatelia budú sa musieť starať o to, aby tento fond reálne mal aj nejaké svoje príjmy. A aj o to, či a ako efektívne plní svoje poslanie. No, ale navyše, myslím si, že zamestnávatelia by ochotnejšie združovali svoje prostriedky, keby nešlo o takýto celoplošný fond, ale keby šlo o fondy založené na stavovskej odvetvovej báze. Čo vlastne znamená, keď vytvoríme takýto fond zo zákona? Znamená to na jednej strane, že nemáme žiadnu garanciu, že do tohto fondu budú plynúť nejaké zdroje. Na druhej strane to ale znamená záväzok financovať alebo odmeňovať riaditeľa fondu a jeho zamestnancov podľa zákona o odmeňovaní niektorých zamestnancov pri výkone prác vo verejnom záujme, teda, ak tomu správne rozumiem, z verejných zdrojov. Ja si myslím, že to nie je dobrý obchod, fond, ktorý môže byť prázdny a ktorého riaditeľa a zamestnancov budeme platiť zo štátu. Preto predkladám nasledujúci pozmeňujúci návrh. Bod 1: „V čl. 1 § 1 sa vypúšťa písm. d).“ Odôvodnenie. Nie je dôvod, aby bol týmto zákonom upravovaný fond rozvoja odborného vzdelávania a prípravy, ďalej fond. Má ísť o neštátny fond, ktorého zdroje nie sú naviazané na štátny rozpočet. 2. bod: „V čl. 1 sa vypúšťajú § 14 až § 22.“ Odôvodnenie. Zrušujú sa ustanovenia, ktorými sa zriaďuje a upravuje neštátny fond odborného vzdelávania a prípravy. Financujúce subjekty môžu fond s rovnakým účelom zriadiť aj bez predpokladanej legislatívnej úpravy. Naopak, zakotvenie fondu rozvoja odborného vzdelávania v navrhovanom zákone zužuje možnosti takéhoto fondu a znižuje tým motiváciu financujúcich subjektov prispievať do nich. Napriek tomu, že výšku zdrojov financovania fondu nie je možné predpokladať, ukladá návrh zákona odmeňovať riaditeľa fondu a jeho zamestnancov podľa zákona č. 553/2003 Z. z. o odmeňovaní niektorých zamestnancov pri výkone prác vo verejnom záujme a o zmene a doplnení niektorých zákonov v znení neskorších predpisov. 3. bod: „V čl. 8 sa vypúšťa 6. bod.“ Odôvodnenie. Legislatívnotechnická úprava v nadväznosti na body 1 a 2. Ďakujem pekne za pozornosť.
Paška, Pavol, predseda NR SR (2012-07-03):
Ďakujem pekne. Určeným spravodajcom je pán poslanec Procházka. Pán Poliačik? Nech sa páči.
Kollár, Boris, predseda NR SR (2021-12-08):
S ďalšou faktickou poznámkou vystúpi pán poslanec Benčík. Nech sa páči, máte slovo.
Bugár, Béla, podpredseda NR SR (2018-05-23):
Ďakujem. Teraz ešte dám slovo pánovi poslancovi Chudíkovi, spravodajcovi, aby informoval Národnú radu. A potom, samozrejme, prerušíme rokovanie a budeme pokračovať hlasovaním.
Ľ. Jahnátek, minister hospodárstva SR: (2010-01-20):
Pamätám si prednedávnom, pred koncom minulého roku, ako sa pán poslanec Hrušovský urazil, keď som možno použil nejakú inú formuláciu, ako si predstavoval, ale dneska tu zazneli konkrétne invektívy na členov vlády, na vládu a ja viem, že s tým nič nespravím, ale, dámy, páni, máme pol roka pred sebou, skúsme byť aspoň tolerantní. Neurážajme sa navzájom, môžeme mať iné názory, môžme mať iné princípy politík, určite máme každý vlastnú predstavu, ako riadiť krajinu, ale osobné invektívy, to sa ma sa dotklo, aj poznámka pána poslanca Brocku, ktorý mi vyčíta nejaké kradnutie, neviem, či ste to na mňa mysleli, pán poslanec, alebo všeobecne, alebo – alebo ako? Lebo rokovalo sa pri mojom zákone a tento výraz ste vtedy použili, takže trošku sa ma to dotklo. Teraz k samotnému zákonu. Nie je absolútne pravdou, že by sa vláda Slovenskej republiky nezaoberala otázkou zrušenia Fondu národného majetku predtým alebo že by sa vôbec touto myšlienkou nezaoberala. To nie je pravda. Nie všetko, čo sa dostáva do parlamentu, je výsledkom toho, čo robí vláda. Vláda musí robiť vo viacerých alternatívach a musí preverovať aj vhodnosť daného momentu, kedy čo je vhodné urobiť. Čo sa týka Fondu národného majetku, chcel by som tých poslancov, ktorí majú výhradu, že prečo to ide ku koncu volebného obdobia, informovať, že počas letných prázdnin, myslím, že to bolo niekedy začiatkom augusta 2008, ministerstvo hospodárstva predložilo návrh zákona na zrušenie Fondu národného majetku. Boli dva varianty, bol tzv. veľký variant, kde sa absolútne rušil Fond národného majetku, a potom bol malý variant, ktorý hovoril o obmedzení činnosti, teda hlavne aparátu, s tým, že by fond ako taký pokračoval, ale v redukovanej podobe, to, čo je vlastne kvázi dnešný návrh. Predpokladali sme, že do konca roku 2008 tento návrh pôjde na rokovanie vlády s tým, že by sa v jarných mesiacoch 2009 dostal na rokovanie parlamentu. Bohužiaľ, v septembri sme zachytili prvé vážne signály o prejavoch hospodárskej krízy a prvé signály štartovali od hutníckeho priemyslu, lebo hutnícky priemysel bol prvý, ktorý zachytil znížený odbyt, a tam sa začal prejavovať tento pokles odbytu a strata partnerov a podobne, tak sme trošku spozorneli. Síce sme sa snažili ukľudňovať verejnú mienku, ale vedeli sme, že tá kríza prichádza a že Slovensko sa, samozrejme, tomu nevyhne. V januári nečakane k tomu ešte prišiel plyn a naplno sa prejavila kríza. Čiže skutočne tá vláda musela presunúť niekde pozornosť iným smerom a tento problém zostával v nejakom latentnom stave, lebo tie návrhy boli už pripravené. Prečo to predkladáme teraz a prečo je to v skrátenom legislatívnom konaní? Vláda v dobrom úmysle chcela vlastne všetky tieto zmeny dať v jednom balíku, lebo spotrebná daň a mýto sú veľmi aktuálne otázky, ktoré je podľa prísľubu vlády treba vyriešiť k 1. februáru, čiže tam to bolo aktuálne, a pridali sme k tomu aj tento návrh zákona. To je jednoducho fakt, ktorý vám tu otvorene hovorím a nemienim robiť z toho žiadnu kovbojku. Dneska tu máte návrh zákona, je na tejto snemovni, ako sa rozhodne, ako s týmto návrhom zákona naloží. To je všetko. Ďakujem pekne.
Glváč, Martin, podpredseda NR SR (2018-02-09):
Pán poslanec Poliačik.
Laššáková, Jana, podpredsedníčka NR SR (2014-12-04):
Do rozpravy? Nech sa páči. Tak potom vyhlasujem všeobecnú rozpravu za skončenú. Pán navrhovateľ chce zaujať stanovisko. Nech sa páči, pán poslanec.
Glváč, Martin, podpredseda NR SR (2019-06-19):
Ďakujem. Chce zaujať stanovisko, spravodajca? Nie. Prerušujem rokovanie o tomto bode programu. A dovoľte, aby som privítal na balkóne študentov piaristického gymnázia z Prievidze a Centra voľného času z Prievidze. Vitajte v Národnej rade! (Potlesk.) Tentokrát to pani poslankyni vyšlo, lebo na Prievidzu sme hákliví, lebo ja som minule privítal takto študentov z Prievidze a boli tam dôchodcovia z Prievidze, takže som sa teraz obával. Takže vitajte! Nasledujúcim bodom programu je druhé čítanie o vládnom návrhu zákona, ktorým sa mení a dopĺňa zákon č. 286/2009 
Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov. Vládny návrh zákona je uverejnený ako tlač 1425, spoločná správa výborov má tlač 1425a. Prosím podpredsedu vlády a ministra životného prostredia Slovenskej republiky pána Sólymosa, aby vládny návrh zákona odôvodnil. Nech sa páči. (Rokovanie o vládnom návrhu zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov , tlač 1425.)
Laššáková, Jana, podpredsedníčka NR SR (2014-03-25):
Pán poslanec Hraško.
Tomanová, Viera, poslankyňa NR SR (2010-10-21):
Ťažko položiť doplňujúcu otázku, keďže tu nie je prítomný pán minister Mihál. Ja by som len upozornila na to, že tri výzvy, ktoré boli realizované, boli realizované ešte za mňa. Boli vyhlásené, čiže vlastne, dá sa povedať, že neboli realizované žiadne výzvy. Je možné konštatovať, že neboli čerpané žiadne prostriedky. To, čo ste predložili na certifikačný orgán, to je len predložené. Ešte by ma zaujímal termín, kedy boli predložené a v tejto súvislosti a v nadväznosti už na predchádzajúcu otázku by som bola veľmi zvedavá, ako je možné, že sa vstupuje do uzatvoreného hodnotiaceho projektu, prehodnocujú sa projekty, že dochádza k stretu záujmu, že človek, ktorý sa dostane do vedúcej pozície znovu má prehodnotené projekty organizácie, v ktorej predtým pracoval a bol štatutárnym zástupcom. Ako štatutárny zástupca, kde projekt bol schválený, čiže sa jednalo o dobrý projekt, ale bol hodnotený zhruba na 60 tis. eur a odrazu po nástupe do funkcie čerpá vo výške 90 tis. eur, 93 tis. eur. Naviac, keď nové hodnotenie obidvoch hodnotiteľov nezodpovedá tejto výške.
Fico, Robert, predseda vlády SR (2024-02-08):
Ďakujem pekne za otázku. Vrátim sa predsa len k tomu pánovi poslancovi Mikulcovi jednou vetou. Sa to stalo druhý alebo tretíkrát, že postavil otázku, ale bál sa sem prísť, pretože vedel, akú odpoveď by dostal. Ale teraz k otázke, ktorá sa týka pána Ódora. My sme veľmi jasne argumentovali ešte v období, keď bol SMER – slovenská sociálna demokracia v opozícii, že bolo oklamaním celého Slovenska rozhodnutie prezidentky podporiť až septembrové voľby do Národnej rady, pretože pani prezidentka opakovane argumentovala, že najlepším riešením pre Slovensko by boli voľby najneskôr v júni v roku 2023, ale stalo sa. Keď v máji vznikala úradnícka vláda, ktorú teda predovšetkým pani prezidentka označovala za vládu úradnícku, sme bez akýchkoľvek zábran hovorili, že to nie je žiadna úradnícka vláda, pretože sme vedeli veľmi jasne o prepojení pána Ódora na štruktúry progresívneho a liberálneho sveta a rovnako sme vedeli, že táto vláda mala mať iné úlohy, ako iba dotiahnuť krajinu do predčasných parlamentných volieb, ktoré nakoniec boli 30. septembra. Urobilo sa všetko pre to, aby neboli žiadne predčasné parlamentné voľby a aby vláda pána Ódora bez akéhokoľvek mandátu, bez akejkoľvek politickej zodpovednosti, riadila tento štát od mája 2023 až do riadnych parlamentných volieb, ktoré mali byť na jar v roku 2024. Keď sme sa pani prezidentky opakovane pýtali na status pána Ódora a na status vlády, tak nám bolo konštatované, že je to len obyčajný úradník, ktorý nemá s politikou nič spoločné. My však dnes môžeme skonštatovať, keďže sa stal oficiálnym lídrom kandidátky Progresívneho Slovenska, že Progresívne Slovensko nesie plnú zodpovednosť za to, čo sa dialo na Slovensku od mája 2023 do 30. septembra 2024. Máte dnes na čele kandidátky človeka... (Potlesk.) Človeka, ktorý preukázal, ktorý preukázal absolútnu nespôsobilosť.
Viskupič, Marián, poslanec NR SR (2024-01-17):
Ďakujem pekne za slovo, pán predseda. Pani kolegyňa Stohlová, ďakujem pekne za vaše vystúpenie, aj za teda pohľad na témy životného prostredia, ale chcem naviazať na inú časť vášho vystúpenia, chcem poukázať na to, že ako teda pravidelne s mocou prichádza aj pocit neomylnosti, a fakt, to sa fakt stáva pravidelne, preto by som chcel možno upriamiť pozornosť koaličných kolegov, aby skúsili použiť aspoň teda historickú skúsenosť, v minulom volebnom období sa tiež jedna koaličná strana za každú cenu rozhodla pretlačiť z ich pohľadu geniálny nápad, samozrejme, návrh pretlačili parlamentom, zlý zákon s iks chybami, áno, samozrejme, vrátila ho pani prezidentka. Nevadí, väčšina bola, pretlačilo sa aj tak. Medzitým, samozrejme, išiel ten zákon aj na Ústavný súd, medzitým znova ďalšími návrhmi zákonov sa znovu prerábalo a pripravovalo sa na možné rozhodnutie Ústavného súdu, keďže sa teda nejaké očakávalo. Samozrejme, Ústavný súd vy... vyhlásil časti zákona za protiústavné, takže zasa sa prerábalo, pretože teda stále tam bola tá, ten pocit, že to treba zvládnuť. No a pritom stačilo v podstate hľadať dohody, použiť štandardný legislatívny proces a mohol vzniknúť rozumný a užitočný zákon a fakt apelujem teda na koalíciu, pretože ak sa ignoruje historická skúsenosť, bohužiaľ, potom sa zvykne tá história opakovať, ale nehráme tu počítačovú hru, pri tomto všetkom potom trpia ľudia. Ďakujem pekne.
Šuca, Peter, poslanec NR SR (2019-02-01):
Ďakujem za slovo, pani predsedajúca. Chcem vás požiadať, aby sme hlasovali o tomto návrhu zákona na dnešnej schôdzi. Ďakujem pekne.
Laššáková, Jana, podpredsedníčka NR SR (2014-06-04):
Príjemné dobré ráno, vážené pani poslankyne, páni poslanci, otváram desiaty rokovací deň 35. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci József Nagy, Richard Sulík, Branislav Škripek, Marian Záhumenský, Jana Žitňanská. Pokračujeme v prerušenej zlúčenej rozprave v druhom čítaní o návrhu poslancov Národnej rady Slovenskej republiky Pavla Pašku a Pavla Hrušovského na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 921), a návrhu poslancov Národnej rady Slovenskej republiky Jána Figeľa, Pavla Hrušovského, Bélu Bugára, Richarda Vašečku, Jozefa Mikuša a ďalších na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 891). Pán predseda Národnej rady Pavol Paška za... (Reakcia z pléna.) Tak pán podpredseda Figeľ je už na mieste určenom pre navrhovateľov. Pani spravodajkyňu Vittekovú tiež prosím, aby zaujala miesto určené pre spravodajcov. Včera neukončil svoje vystúpenie do rozpravy ústne... (Reakcia z pléna.) Však práve hovorím, že ste neukončili svoje vystúpenie. Nech sa páči, pán poslanec Kuffa, máte slovo.
Mihál, Jozef, poslanec NR SR (2014-09-09):
Ja chcem len doplniť pána kolegu Hlinu, keď rozoberal, keď porovnával, koľko teda dôchodcovia dostanú teda naviac, aj keď to teda patrí naozaj k tej samotnej téme vianočný príspevok, ale nie do rozpravy, prečo má byť skrátené legislatívne konanie. Ale keď už to zaznelo, rád by som zdôraznil, že nezníženie DPH, ku ktorému inak malo dôjsť od 1. januára, pripraví, pripraví rodinu dôchodcov minimálne o 100 – 150 eur ročne. Tá dépeháčka mala byť nižšia. Základné potraviny, energie, tie základné služby spojené s bývaním, tie by šli určite dole, pretože tam sa nedá uvažovať tak, že v butikoch ceny nezlacnia. Dôchodca si ani nekupuje zájazdy do Európy alebo do sveta, ani si nekupuje hodiny za 20 000 eur, ale kupuje si rožky, mlieko, základné potraviny, kde tá konkurencia je taká, že tie ceny by išli dole. O 100 – 150 eur ste obrali rodinu dôchodcov ročne a teraz im to chcete kompenzovať slávnostným zvýšením vianočných dôchodkov o 12 eur. No to je úplne smiešne. A myslím si, že žiadny, trošku rozmýšľajúci dôchodca vám na to neskočí. Ani náhodou.
Szabó, Jozef, námestník generálneho prokurátora SR (2020-11-26):
Vážený pán predsedajúci, panie poslankyne a páni poslanci, chcem sa poďakovať za váš čas, že ste vypočuli ten môj krátky prednes, a popriať vám na budúci týždeň šťastnú ruku alebo, by som povedal, šťastné rozhodovanie pri voľbe kandidáta na generálneho prokurátora. Ďakujem ešte raz. (Potlesk.)
Martvoň, Anton, poslanec NR SR (2012-07-31):
Ďakujem pekne. Pán poslanec Kaník, alebo asi by som mal začať, že, pán slovenský Pinera, vám sa podarilo v podstate docieliť jeden taký stav, že v súčasnosti 5,18 mld. eur, ktoré mohli byť v spoločnej špajze, sa dostalo alebo je v súkromnej špajze. Slovenská republika, alebo naša vláda nič iné nerobí, len to, čo ste vy urobili, my sa pokúšame vrátiť tieto peniaze do spoločnej špajzy. Vám sa dokonca podarilo, dovolím si povedať, vytvoriť niečo, ktoré sa, alebo to niečo sa nazýva druhý pilier. Ja by som to nazval, že je to najväčší podvod v dejinách novodobej Slovenskej republiky, v ktorej ste vy ako lobista alebo ako jeden z najväčších lobistov Slovenskej republiky vytvorili súkromný biznis pre súkromné spoločnosti. No dovolím si povedať, keď vláda dokázala vytvoriť tento súkromný biznis a rozvíjať ho, dovolím si povedať, že vláda má primerane právo tento súkromný biznis obmedzovať a navracať financie do spoločnej špajzy, kde teda majú byť, alebo mali byť. A zároveň si dovolím poukázať na jeden fakt. Ja si myslím, že celý tento systém dopadne asi takým spôsobom, ako to dopadlo v Čile. Dokonca ešte aj ten Pinochet mal rozum, že do toho druhého piliera nedal armádu a políciu, lebo by ho zvrhli. Aj tak ho síce. Ale na druhej strane myslím si, že to dopadne podobne. A dopadne to znova tým spôsobom, že Slovenská vláda bude musieť ratovať alebo doplácať na minimálne dôchodky tých ľudí, čo sú poistení v druhom pilieri, nehovoriac o tom, že doteraz nie je známe, koľko bude stáť minimálny dôchodok z druhého piliera. Doteraz to žiadna poisťovňa alebo DSS-ka nemá v ponuke.
Hrušovský, Pavol, podpredseda NR SR (2011-05-26):
Ďakujem, pán minister. Čas určený na rokovanie o tomto bode programu skončil. Ďakujem aj vám za odpoveď. Poprosím členov vlády, aby zostali v rokovacej sále. Pristúpime k rokovaniu o ďalšom bode programu, na ktorom je podľa zákona o rokovacom poriadku účasť členov vlády žiaduca, a tým sú dva body. Písomné odpovede členov vlády Slovenskej republiky na interpelácie poslancov Národnej rady, ktoré boli písomne podané do 20. apríla 2011. Tlač prerokovávame ako tlač pod poradovým číslom 312. Chcel by som pre prehľadnosť ďalšieho postupu pri rokovaní poprosiť všetkých pánov poslancov, ktorí ak chcú namietať alebo vyjadriť súhlasné stanovisko s odpoveďou člena vlády na písomne položenú interpeláciu, aby z hľadiska prehľadnosti uviedli vždy aj číslo odpovede, pod ktorým v tlači 312 sa nachádza stanovisko člena vlády. Otváram rozpravu. Do rozpravy k tomu bodu programu sa neprihlásil písomne žiaden pán poslanec. Preto sa pýtam, či sa chce niekto prihlásiť do rozpravy ústne. Nie. Preto vyhlasujem rozpravu o tomto bode programu za skončenú. A budeme v ďalšom bode rokovať o bode interpelácie poslancov na členov vlády . Chcem len pripomenúť, že podľa § 129 ods. 1 zákona o rokovacom poriadku zakladá povinnosť pre poslanca predložiť písomnú interpeláciu, ak odznela v rokovacej sále Národnej rady ústne, predsedovi Národnej rady ihneď po prednesení ústnej interpelácie. Chcem informovať, že do bodu programu interpelácie som dostal jednu písomnú prihlášku pána poslanca Švantnera, ktorého zároveň prosím, aby svoju interpeláciu predniesol. Nech sa páči, pán poslanec, máte slovo.
Šípošová, Janka, poslankyňa NR SR (2015-05-06):
Ďakujem veľmi pekne. Ja nemôžem nereagovať na tú zmienku, pán poslanec Poliačik, o tom prieskume, pretože ako naozaj ten prieskum bol, ale ja by som to nepreceňovala. Napriek tomu, že si myslím, že v rodinách je naozaj možno aj viac násilia, ako si myslíme, aj sexuálneho zneužívania, ale aj v rodinách v širokom slova zmysle. Nemyslím len rôzne typy rodín. Je v nich to takisto, ale aj v širokých rodinách, teda ako rodinných spoločenstvách, susedstvách, a tak ďalej, malých osadách. Nemyslím teraz rómske osady tým, ale v malých teda, ako sa tomu hovorí (reakcia z pléna), v malých dedinách dajme tomu alebo v dedinkách a údoliach. Ale chcem povedať, že naozaj toto je prvoradé, o čo mne ide, aby sme mali taký zákon, ktorý pomôže, neochránime všetkých nikdy, ani všetky deti neochránime. A myslím si, že tomuto úsiliu, ako nastaviť ten systém tak, aby sme vedeli zachrániť čo najviacej ohrozených detí, tomu tento zákon môže pomôcť a neuškodí tomuto úsiliu ani to, že spoločnosť uznáva, že pre všestranný a harmonický vývin dieťaťa je najvhodnejším stabilné prostredie rodiny. Ja by som povedala – tvorenej otcom, matkou a deťmi. Len by som tak jemne preformulovala tú vetu. Ale myslím, že ďalej je to vystavané tak, čo mne vychádza ako dobré. Ďakujem pekne.
Bugár, Béla, podpredseda NR SR (2017-03-22):
Ďakujem veľmi pekne. Otváram všeobecnú rozpravu a pýtam sa, či sa hlási niekto ústne do rozpravy, nakoľko nemám žiadnu písomnú prihlášku. Nie, vyhlasujem rozpravu za skončenú a zároveň prerušujem rokovanie o tomto bode programu. No a teraz sa dostávame k tomu, čo som začal pred chvíľočkou teda čítať, a to je druhé čítanie o vládnom návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých iných zákonov, tlač 300... (Prezeranie podkladov, reakcia ministra Kaliňáka.) Dobrý bordel, ale som to našiel. Nemohli by sme to preskočiť, keď už som polovicu prečítal? No dobre, takže predsa ide prvé čítanie o vládnom návrhu zákona, ktorým sa mení a dopĺňa zákon č. 526/2010 Z. z. o poskytovaní dotácií v pôsobnosti ministerstva vnútra. Aha, preto je dôležité najprv prerokovať, niekto zas chce dotácie. Tlač 435. Pán minister, nech sa páči, máte slovo, môžte odôvodniť návrh zákona. (Rokovanie o vládnom návrhu zákona, ktorým sa mení a dopĺňa zákon č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov , tlač 435.)
Kuffa, Štefan, poslanec NR SR (2020-04-22):
Ďakujem za slovo, vážený pán podpredseda. Ja vám to skúsim tak zhrnúť. Vy ste celú vládu stihli vymenovať, keď budem mať čas a priestor, tak pokúsim sa aj ja, aby som to sa držal ako toho, čo ste ako povedali. Ale začnem hneď pánom ministrom zdravotníctva, lebo tu ste, takú poznámku som si poznačil, na prvom mieste sú pacienti, lekári, zdravotné sestry. Avšak vo vašom programovom vyhlásení vlády máte zvýšenie platov sestier o 110 percent. Ja sa pýtam, kde sú lekári, kde sú zamestnanci pracujúci v zdravotníctve, na tých zabúdame (?), celý rad ďalších zamestnancov. Či to sú len zdravotné sestry? Ja vám to poviem, aj pri tom COVID-19, aj tí pacienti, ktorí zomreli, mám informácie také z verejne dostupných zdrojov, že tí ľudia nezomreli primárne na COVID-19, ale na nedostatočnú zdravotnú starostlivosť, respektíve sociálnu. Zomreli dehydratovaní, hladní, lebo sa báli tie sestry, respektíve ten personál ku nim prísť, nemali tie ochranné pomôcky. Tak aká je to starostlivosť v zdravotníctve? My tuná rokujeme v skrátených legislatívnych konaniach a v čase koronakrízy minister zdravotníctva príde a predloží návrh zákona, ako nakladať s azbestovými doskami, s azbestom. Pán Heger, minister financií, ako zaviesť úroky z úrokov, aby bohaté banky ešte zbohatli ešte viac. A tuná rokujeme stále v skrátenom legislatívnom konaní. Minister životného prostredia pán Budaj zamýšľa sa tak, ako zaťažovať životné prostredie PET fľašami a plastami a predĺžiť to ešte o jeden rok. Mohlo to skončiť v roku 2022, ale takto tuná príde a predloží návrh zákona „na zlepšenie životného prostredia“. Ako to súvisí s COVID-om 19? Nestihnem na všetko. Pán minister vnútra zavedie tuná blokové pokuty vo výške tisíc eur. Sú zničujúce pre rodiny. Ako myslíte na tie rodiny? Obecný policajt, mestský policajt môže dať tisíceurovú pokutu v blokovom konaní. To je zničujúce pre naše rodiny.
Číž, Miroslav, podpredseda NR SR (2015-05-13):
S reakciou pán spravodajca.
Tóth, Vojtech, poslanec NR SR (2021-05-05):
Teraz pristúpime k hlasovaniu o pozmeňujúcom návrhu z rozpravy. Dajte, prosím, hlasovať o pozmeňujúcom návrhu poslanca pána Svrčeka.
Pčolinský, Peter, podpredseda NR SR (2023-06-15):
Ďakujem. Bol som požiadaný ešte o krátku prestávku, čiže hlasovať budeme 17.12 h. (Reakcia z pléna.) To už by sme nestihli. (Prestávka.)
Čekovský, Kristián, poslanec NR SR (2023-02-28):
Ďakujem pekne, ja by som chcel poprosiť členov výboru pre kultúru a médiá, 12.30 h v rokovacej miestnosti výboru máme teda mimoriadnu schôdzu výboru. Ďakujem pekne.
Číž, Miroslav, podpredseda NR SR (2015-03-19):
Slovo má pán poslanec Martvoň.
Kerekréti, Ján, poslanec NR SR (2020-09-23):
Ja sa veľmi teším, panie poslankyne a páni poslanci, že 140-tisíc ukrivdených žien má nádej na určité vyrovnanie, a z toho, myslím, že by sme sa mali všetci tešiť. Ony za to nemôžu a som si istý, že medzi nimi nenájdeme milionárku. Takže veľa úspechov a dobrú noc. (Potlesk.)
Mikloško, Jozef, poslanec NR SR (2014-09-18):
Vážený pán podpredseda, vážený pán riaditeľ a predseda, musím sa trošku vydýchať, lebo som akurát dobehol, ale som to stihol, fajn. Už čakáme, chudáci, tri mesiace na túto možnosť, aby sa tu rozprávalo o dôležitom ústave. Aj včera čakali, chudáci, od 14.00 hod., no tak dnes došli konečne na rad, chvalabohu. (Reakcia z pléna.) Pekný futbal bol včera, to je pravda. (Reakcia z pléna.) Bayern. (Prerušenie vystúpenia predsedajúcim.)
Farkašovský, Karol, poslanec NR SR (2019-05-10):
Vážený pán predseda Národnej rady, dámy a páni, ako spravodajca k zákonu o štátnych symboloch dovoľte mi k tejto problematike urobiť nielen poslaneckú, ale takú obyčajnú, normálnu, jednoduchú ľudskú bodku a pečať. Slovensko sa opäť oblečie do hokejových dresov. Zase nás tento šport zjednotí a naladí na pozitívnu strunu. Verím, že aj tých pánov poslancov, ktorí tu v rámci diskusií dosť hlúpo a tvrdošijne znevažovali zákon o štátnych symboloch. Iba naozaj otupený a bezcitný človek, bez štipky národnej hrdosti môže spochybniť to, že reprezentačný dres je pre športovca najväčšou motiváciou a vrcholnou motiváciou. Preto som veľmi rád, že práve vďaka zákonu Slovenskej národnej strany o štátnych symboloch nastúpia slovenskí hokejoví reprezentanti v dresoch so štátnym znakom na hrudi. Prichádza čas, keď sa slovenská hymna vlieva do žíl. Ja ďakujem všetkým za podporu a ako človek, ako bývalý športový reportér, ako poslanec Národnej rady držím slovenskej hokejovej reprezentácii palce. Ďakujem vám.
B. Bugár, podpredseda NR SR: (2004-06-29):
(Hlasovanie.) Prítomných 130, za 118, proti 7, zdržali sa 3, nehlasovali 2. Konštatujem, že návrh uznesenia sme schválili. Ďakujem, pán poslanec. Pristúpime k hlasovaniu o správe vlády Slovenskej republiky o plnení uznesení Národnej rady Slovenskej republiky v tomto volebnom období (tlač 744). Pán poslanec Jozef Mikuš, nech sa páči, máte slovo.
Hudák, Vazil, minister hospodárstva SR (2015-09-23):
Ďakujem. Vážený pán predsedajúci, vážené panie poslankyne, vážení páni poslanci, cieľom predloženého návrhu zákona je zosúladiť text zákona s novým legislatívnym rámcom Európskej únie, ktorý sa vzťahuje na výrobky sprístupňované na trh, ktoré predstavujú zvýšené riziko ohrozenia oprávneného záujmu. Predložený návrh právnej úpravy ustanovuje rámec pre posudzovanie zhody, t. j. uvádza všetky ustanovenia, ktoré sú spoločné pre všetky smernice nového prístupu pre uľahčenie ich transpozície do právneho poriadku Slovenskej republiky. Tento návrh je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná. Ďakujem za pozornosť a dúfam, že tento návrh vládneho zákona podporíte.
Jurinová, Erika, podpredsedníčka NR SR (2013-10-23):
Poprosím pána poslanca Beblavého do rozpravy.
Dostál, Ondrej, poslanec NR SR (2021-03-16):
Pán podpredseda, dajte, prosím, hlasovať o tom, že Národná rada prideľuje vládny návrh zákona na prerokovanie ústavnoprávnemu výboru, ktorý určuje aj ako gestorský výbor s tým, že gestorský výbor prerokuje vládny návrh zákona do 3. mája 2021.
Grendel, Gábor, podpredseda NR SR (2020-12-08):
Panie poslankyne, páni poslanci, prosím vás, aby ste zaujali svoje miesta, budeme pokračovať v prerušenom rokovaní. Najprv vás chcem informovať, že vláda Slovenskej republiky doručila Národnej rade dva návrhy na skrátené legislatívne konanie, o vládnom návrhu novely ústavného zákona č. 227/2002 o bezpečnosti štátu v čase vojny, vojnového stavu, výnimočného stavu a núdzového stavu, tlač 356, a o vládnom návrhu novely zákona č. 314/2018 o Ústavnom súde, tlač 358. A takisto vládne návrhy zákonov pod tlačmi (tlačami, pozn. red.) 357 a 359. Preto v mene štyroch poslaneckých klubov za OĽANO, SME RODINA, SaS a ZA ĽUDÍ podávam návrh na zaradenie týchto nových bodov do programu 18. schôdze. Navrhujem, aby sme tieto návrhy vlády prerokovali zajtra o 9.00 hodine a v rámci príslušného bloku hlasovaní by sme o nich potom hlasovali. Ak Národná rada rozhodne o skrátených legislatívnych konaniach, navrhujem, aby sme bezprostredne pristúpili k prvým čítaniam. Je všeobecný súhlas? (Nesúhlasná reakcia pléna.) Dávam hlasovať. Prezentujme sa a hlasujme. (Hlasovanie.) Prítomných 143 poslancov, za 89, proti 54, nezdržal sa nikto, hlasovali všetci prítomní. Konštatujem, že sme schválili tento návrh o zaradení týchto nových bodov. Procedurálny návrh, pán Pročko?
Bugár Béla, podpredseda NR SR (2018-10-23):
Nech sa páči, prezentujme sa a hlasujme. Hlasujeme o skrátení lehoty. (Hlasovanie.) Prítomných 129, za 68, proti 57, zdržali sa 2, nehlasovali 2. Konštatujem, že lehotu sme skrátili. Nech sa páči.
Hrnčiar, Andrej, podpredseda NR SR (2018-11-29):
Pán poslanec Sopko.
Kollár, Boris, predseda NR SR (2023-06-22):
Ďalej vystúpi pani poslankyňa Zemanová.
Pčolinský, Peter, podpredseda NR SR (2023-06-16):
Otváram všeobecnú rozpravu, do ktorej nemám žiadnu písomnú prihlášku. Pýtam sa, či sa chce niekto prihlásiť ústne. Nie. Áno. Nie. Áno. Nie. (Reakcia z pléna.) Neviem. Nevadí. Čiže jediný v rámci rozpravy prihlásený je pani poslankyňa Mierna ako navrhovateľ. Nech sa páči, pani poslankyňa.
Klus, Martin, podpredseda NR SR (2019-11-26):
Ďakujem pekne spravodajcovi pánovi poslancovi Mojšovi. Otváram rozpravu, do ktorej som dostal jednu písomnú prihlášku. Pán poslanec Baška, nech sa páči.
Kazda, Radovan, poslanec NR SR (2021-03-31):
Teraz pristúpime k hlasovaniu o pozmeňujúcom návrhu z rozpravy. Dajte, prosím, hlasovať o pozmeňujúcom návrhu poslancov Anny Zemanovej, Petra Kremského, Ľuboša Krajčíra a Tomáša Lehotského.
Hort, Milan, podpredseda NR SR (2010-08-11):
Do rozpravy je prihlásený pán poslanec Peter Kažimír. Pripraví sa pán poslanec Stanislav Fořt. Nech sa páči, pán poslanec.
Ondruš, Branislav, poslanec NR SR (2010-11-04):
Ďakujem pekne, pán predsedajúci. Pán predseda, ak ste od včera presvedčený, že poslanci za stranu SMER porušili tajnosť hlasovania alebo tajnosť voľby pri voľbe generálneho prokurátora, tak bola vaša povinnosť, aby ste s týmto, tak ako to teraz v prípade poslancov za SaS urobil pán podpredseda Národnej rady Robert Fico, vystúpili. Vy ste doteraz nevzniesli nijakým spôsobom žiadnu námietku alebo žiadnu pochybnosť o tom, že by poslanci Národnej rady za SMER nejakým spôsobom tým, že si odfotili vašich poslancov porušili tajnosť včerajšej voľby, takže to beriem ako za účelové prekrúcanie toho, čo sa teraz udialo po tom, čo my sme upozornili na vaše porušenie tajnej voľby. Pán predseda, tajná voľba nie je právo. Právo je voľba, máte právo ísť alebo neisť voliť, to je právo, ale máte povinnosť dodržiavať volebný poriadok, za ktorý sme tu všetci hlasovali a proti ktorému vy ste takisto neprotestovali a nepodali ste k nemu pozmeňovacie návrhy, napríklad v tom zmysle, aby voľba bola verejná. Ak nás volebný poriadok zaväzuje k tajnej voľbe, tak v tom prípade je povinnosťou, pretože je našou povinnosťou dodržiavať volebný poriadok, ktorý parlamentná väčšina schválila. A poviem vám úprimne, že ja teda som samozrejme zvyknutý, že poslanci vašej strany používajú výrazy ako chrapúň na bežiacom páse a že to patrí do základnej výbavy vášho slovníka a toho ako sa tu vyjadrujete, ale to čo ste teraz tu predviedli, tak to je niečo, na čo neexistuje slušný výraz. Musel by som sa zachovať ako vy, teda ako chrapúň, aby som adekvátne mohol reagovať na to, čo ste povedali.
Laššáková, Jana, podpredsedníčka NR SR (2013-12-16):
Na vystúpenie pani poslankyne nie sú faktické poznámky. Nech sa páči, pán poslanec Hlina, máte slovo.
Bugár, Béla, podpredseda NR SR (2019-10-16):
Nech sa páči, pani poslankyňa Verešová, môžte reagovať.
Bugár, Béla, podpredseda NR SR (2019-09-11):
Prezentujme sa a hlasujme. (Hlasovanie.) Prítomných 140, za 95, zdržalo sa 45 poslancov. Návrh sme schválili. Výbory.
Danko, Andrej, predseda NR SR (2016-09-13):
Chce sa vyjadriť k rozprave spravodajca? Nie. Ďakujem. Prerušujem rokovanie o tomto bode programu. Vzhľadom na čas, ktorý sme dosiahli, 19.00, verím, že o chvíľu nabehne, prerušujem túto schôdzu a zajtra ráno o 9.00 hod. pokračujeme, pričom o 11.00 hod. je avizované hlasovanie. Pokiaľ nemá nikto iný nejaký návrh, tak verím, že mi tých pár sekúnd odpustíte a prerušujem dnešnú schôdzu. (Reakcie z pléna.) Áno, zajtra pokračujeme ďalším bodom pána Martina Fecka a pána Gábora Grendela ako spravodajcu. Pekný večer prajem. (Prerušenie rokovania o 19.00 hodine.)
Zmajkovičová, Renáta, podpredsedníčka NR SR (2012-05-11):
Teraz vystúpi v rozprave pán poslanec Novotný. Pripraví sa pán poslanec Galko. Nech sa páči, pán poslanec Novotný, máte slovo.
Grendel, Gábor, podpredseda NR SR (2021-06-16):
Pán poslanec Kéry s faktickou poznámkou.
B. Bugár, podpredseda NR SR: (2004-09-22):
Ľ. Lintner, poslanec: Ďakujem za slovo, pán predsedajúci. Ja v mene štyroch poslaneckých klubov, SDKÚ, SMK, KDH a ANO, chcem navrhnúť úpravu programu, ktorá sa týka prerokovávania vládnych návrhov pod bodmi 61 (tlač 670), 58 (tlač 725), 59 (tlač 724), 60 (tlač 719) a 103 (tlač 856), aby sa prerokovávali od zajtra ráno od 9.00 hodiny. Súvisí to ešte s koordináciou predkladateľov a navrhovateľov pozmeňujúcich návrhov. Ďakujem.
Hrnčiar, Andrej, podpredseda NR SR (2017-05-18):
Končím možnosť nahlásiť sa s faktickými poznámkami. Dve faktické poznámky. Nech sa páči, pani poslankyňa Cigániková.
Bublavý, Dušan, poslanec NR SR (2011-02-04):
Ďakujem pekne, pán predseda. Chcel by som povedať, že pán poslanec Madej má vo všetkom, čo povedal, veľkú, veľkú pravdu. A chcem upozorniť, že pri zmene hlasovania v parlamente nejde o systémové riešenie, ale o účelové riešenie. Tu nejde o to, aby sa zaručil demokratický spôsob vládnutia, ale o mocenský spôsob. Dámy a páni z vládnej koalície, tu nejde o to, aby ľudia videli, ako hlasujete, ale o to, aby vaše vedenie videlo a vedelo, ako hlasujete a ako ste hlasovali. Prerástli ste im totiž cez hlavu. A tak vás musia nejakým spôsobom umlčať. No čo už, aj malým deťom, keď neposlúchajú, tak im dáme na zadok, i keď pedagógovia hovoria, že to nie je správne. A momentálne teraz ste aj vy v takej situácii. Ani účelová zmena zákona nie je správna a časom sa to môže obrátiť a obráti sa to aj proti vám. Ale čo už, vy si odhlasujete, máte väčšinu, čo chcete a ako chcete. Treba len dúfať, milí kolegovia, že sa spamätáte a prestanete znásilňovať demokraciu a prestanete znásilňovať zákon. Ďakujem.
Hrnčiar, Andrej, podpredseda NR SR (2016-05-20):
Ďakujem. Končím možnosť nahlásiť sa s faktickými poznámkami. Nech sa páči, pán poslanec Baránik.
Laurenčík, Milan, podpredseda NR SR (2021-05-10):
Ďakujem, pani ministerka. Na vaše vystúpenie evidujem sedem faktických poznámok. Uzatváram možnosť prihlásiť sa. Ako prvý pán poslanec Rastislav Schlosár, nech sa páči.
Jurinová, Erika, podpredsedníčka NR SR (2014-06-26):
Ďakujem pekne. Dávam slovo spravodajcovi, ktorého určil navrhnutý gestorský výbor pre sociálne veci, poslancovi Milanovi Halúzovi. Ja keďže aj tak nebudem mať priestor reagovať na to alebo nemôžem, nemám si to dovoliť, len v krátkosti: to bol úplne iný filozofický základ toho návrhu a tohto, ktorý predkladáte, predkladáš, kolega Alojz, teraz. Takže s týmto ja nemám žiaden problém. Nech sa páči, pán poslanec.